Det er ikke småting, når der spilles golf i verdensklasse på Himmerland Golf og Spa Resort. Da kronprinsen, Lars Larsen og Tom Kristensen i går satte golfturneringen Made In Denmark i gang, blev en stor drøm blandt golf-folket realiseret. Hele 360 millioner TV-seere ventes at følge med, og flere end 70.000 mennesker følger golfen helt tæt på i Gatten. Det er dynekongen Lars Larsen, der har gjort det muligt at få to majorvindere, 70 European Tour-vindere og adskillige Ryder Cup-spillere med til det nordjyske og med i feltet, når toppen af international golf slår sig løs. Præmiesummen er på 11 millioner kroner, og spillerne fragtes rundt i 60 Mercedes'er. Vejdirektoratet har besluttet at udskyde arbejdet på Aggersundbroen til 2015 blandt andet på grund af European Golf Tour, der giver en masse ekstra trafik. Den nærliggende flyveplads er lukket for åben landing. Dermed skal man søge tilladelse for at få lov at lande eller lette fra stedet. Da det blev annonceret, at turneringen ville komme til Danmark, stod golfspillere i kø for at hjælpe til som frivillige. De omkring 900 styk blev lynhurtigt fundet, og der er lang venteliste, hvis nogen skulle hoppe fra. Turistchefen ved Vesthimmerland Kommune kan slet ikke få armene ned og den kæmpe begivenhed. - Det er virkelig stort. Vi kan brande os på det i de næste mange år. Det er en kæmpe mulighed for at få Vesthimmerland på landkortet og mere ud i verden, siger hun. Lars Larsen har på forhånd meddelt, at det ikke bliver en engangsforestilling i golfklubben Himmerland Golf og Spa Resort. Han har sikret sig turneringen i tre år.
Den største golfturnering i Danmark nogensinde skaber kæmpe opmærksomhed på Nordjylland.